РЕГЛАМЕНТ (ЕС) № 15/2010 НА КОМИСИЯТА
от 7 януари 2010 година
за изменение на приложение I към Регламент (ЕО) № 689/2008 на Европейския парламент и на Съвета относно износа и вноса на опасни химикали
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за създаване на Европейската икономическа общност,
като взе предвид Регламент (ЕО) № 689/2008 на Европейския парламент и на Съвета от 17 юни 2008 г. относно износа и вноса на опасни химикали (1), и по-специално член 22, параграф 4 от него,
като има предвид, че:
(1)
Регламент (ЕО) № 689/2008 прилага Ротердамската конвенция относно процедурата за предварително обосновано съгласие (PIC процедура) при международната търговия с определени опасни химикали и пестициди, подписана на 11 септември 1998 г. и одобрена от името на Общността с Решение 2003/106/ЕО на Съвета от 19 декември 2002 г. относно одобрението от името на Европейската общност на Ротердамската конвенция относно процедурата за „предварително обосновано съгласие“ (PIC процедура) за определени опасни химични вещества и пестициди в международната търговия (2).
(2)
Приложение I към Регламент (ЕО) № 689/2008 следва да бъде изменено така, че да вземе под внимание някои регулаторни действия по отношение на определени химични вещества, предприети в изпълнение на Регламент (ЕО) № 1907/2006 на Европейския парламент и на Съвета от 18 декември 2006 г. относно регистрацията, оценката, разрешаването и ограничаването на химикали (REACH), за създаване на Европейска агенция по химикалите, за изменение на Директива 1999/45/ЕО и за отмяна на Регламент (ЕИО) № 793/93 на Съвета и Регламент (ЕО) № 1488/94 на Комисията, както и на Директива 76/769/ЕИО на Съвета и директиви 91/155/ЕИО, 93/67/ЕИО, 93/105/ЕО и 2000/21/ЕО на Комисията (3), Директива 91/414/ЕИО на Съвета от 15 юли 1991 г. относно пускането на пазара на продукти за растителна защита (4) и Директива 98/8/ЕО на Европейския парламент и на Съвета от 16 февруари 1998 г. относно пускането на пазара на биоциди (5).
(3)
Беше взето решение веществата 1,3-дихлоропропен, бенфуракарб и трифлуралин да не бъдат включени като активни вещества в приложение I към Директива 91/414/ЕИО, вследствие на което използването на тези вещества като пестициди е забранено и поради това следва да бъдат добавени към списъците с химикали в част 1 и част 2 от приложение I към Регламент (ЕО) № 689/2008. Тъй като са подадени нови заявления, за които ще са необходими нови решения за включване в приложение I към Директива 91/414/ЕИО, добавянето в списъка с химикали в част 2 от приложение I към Регламент (ЕО) № 689/2008 следва да не се прави, докато не се приемат новите решения за статута на тези химикали.
(4)
Беше взето решение веществото метомил да не бъде включено като активно вещество в приложение I към Директива 91/414/ЕИО, както и веществото метомил да не бъде включено като активно вещество в приложения I, IА или IБ към Директива 98/8/ЕО, вследствие на което използването на това активно вещество като пестицид е забранено, и поради това следва да бъде добавено в списъците с химикали в част 1 и част 2 от приложение I към Регламент (ЕО) № 689/2008. Тъй като е подадено ново заявление, за което ще е необходимо ново решение за включване в приложение I към Директива 91/414/ЕИО, добавянето в списъка с химикали в част 2 от приложение I към Регламент (ЕО) № 689/2008 следва да не се прави, докато не се приеме новото решение за статута на този химикал.
(5)
Беше взето решение веществата диазинон, дихлорфос и фенитротион да не бъдат включени като активни вещества в приложение I към Директива 91/414/ЕИО, вследствие на което използването на тези активни вещества като пестициди е строго ограничено, и поради това следва да бъдат добавени в списъка с химикали в част 2 от приложение I към Регламент (ЕО) № 689/2008, тъй като практически всякаква употреба е забранена, въпреки факта, че тези вещества са били определени и за тях е било изпратено уведомление за оценка съгласно Директива 98/8/ЕО като по този начин могат да продължат да бъдат разрешавани от държавите-членки, докато бъде взето решение по реда на посочената директива.
(6)
Член 8, параграф 2 от Директива 91/414/ЕИО предвижда дванадесетгодишен период, през който на държавите-членки се позволява да разрешават пускането на пазара на продукти за растителна защита, съдържащи определени активни вещества. Този период беше удължен с Регламент (ЕО) № 2076/2002 на Комисията от 20 ноември 2002 г. за продължаване на срока, посочен в член 8, параграф 2 от Директива 91/414/ЕИО на Съвета и относно невключването на някои активни вещества в приложение I към същата директива, както и за оттеглянето на разрешения за продукти за растителна защита, съдържащи тези вещества (6). Освен това, тъй като не бе взето решение за включване на активните вещества азинфос-метил и винклозолин в приложение I към Директива 91/414/ЕИО преди изтичането на този срок, държавите-членки бяха задължени да оттеглят националните разрешения за продукти за растителна защита, съдържащи тези вещества, считано от 1 януари 2007 г. В резултат, активните вещества азинфос-метил и винклозолин бяха забранени за използване като пестициди и поради това следва да бъдат добавени в списъка с химикали в част 2 от приложение I към Регламент (ЕО) № 689/2008.
(7)
Беше взето решение строго да се ограничи употребата на веществата фенаримол, метамидофос и процимидон чрез няколко мерки, включително тази - веществата да бъдат включени само за много кратък период в приложение I към Директива 91/414/ЕИО. След изтичането на този период, тези активни вещества повече не са разрешени за употреба, вследствие на което са забранени в категорията „Пестицид“ и поради това следва да бъдат добавени в списъка с химикали в част 1 и част 2 от приложение I към Регламент (ЕО) № 689/2008.
(8)
Беше взето решение веществото паракват да бъде включено като активно вещество в приложение I към Директива 91/414/ЕИО с Директива 2003/112/ЕО на Комисията от 1-ви декември 2003 г. за изменение на Директива 91/414/ЕИО на Съвета относно включване на паракват като активно вещество (7). Въпреки това Директива 2003/112/ЕО на Комисията беше отменена с решение на Първоинстанционния съд на Европейските общности от 11 юли 2007 г. по дело T-229/04 (8), вследствие на което използването на това активно вещество като пестицид е забранено и поради това следва да бъде добавено в списъка с химикали в част 1 и част 2 от приложение I към Регламент (ЕО) № 689/2008.
(9)
Беше взето решение да се ограничи при определени условия употребата на продукти за растителна защита, съдържащи толилфлуанид, с Решение 2007/322/ЕО на Комисията от 4 май 2007 г. за определяне на защитни мерки по отношение на използването на продукти за растителна защита, съдържащи толифлуанид, което води до замърсяване на питейната вода (9). В допълнение, от отрасъла беше взето решение да се изтеглят от пазара продуктите за растителна защита, съдържащи активното вещество толилфлуанид, с цел да се запази човешкото здраве, вследствие на което това активно вещество е забранено за употреба в подкатегорията „пестицид“ в групата на продуктите за растителна защита. Забраната в тази подкатегория се счита като строго ограничение в категорията „Пестицид“ и поради това активното вещество следва да бъде добавено в списъка с химикали в част 1 и част 2 от приложение I към Регламент (ЕО) № 689/2008.
(10)
Беше взето решение веществото диурон да се включи като активно вещество в приложение I към Директива 91/414/ЕИО, вследствие на което това активно вещество повече не е забранено за употреба в подкатегорията „Пестицид“, в групата на продуктите за растителна защита. Вследствие, активното вещество трябва да бъде заличено в част 1 от приложение I към Регламент (ЕО) № 689/2008.
(11)
Беше подадено ново заявление за активните вещества кадусафос, карбофуран, карбосулфан и халоксифоп-R, за което ще е необходимо ново решение за включване в приложение I към Директива 91/414/ЕИО, и поради това химикалите следва да бъдат заличени от списъка с химикали в част 2 от приложение I към Регламент (ЕО) № 689/2008. Решението за добавянето в списъка с химикали в част 2 от приложение I следва да не се взема, преди да е взето новото решение за статута на веществата съгласно Директива 91/414/ЕИО.
(12)
Поради това, приложение I към Регламент (ЕО) № 689/2008 трябва да бъде съответно изменено.
(13)
Мерките, предвидени в настоящия регламент, са в съответствие със становището на комитета, създаден съгласно член 133 от Регламент (ЕО) № 1907/2006,
ПРИЕ НАСТОЯЩИЯ РЕГЛАМЕНТ:
Член 1
Приложение I към Регламент (ЕО) № 689/2008 се изменя в съответствие с приложението към настоящия регламент.
Член 2
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави членки.
Съставено в Брюксел на 7 януари 2010 година.